ເພື່ອທົບທວນການຈັດຕັ້ງປະຕິບັດແຜນງານ-ໂຄງການຮ່ວມມືລະຫວ່າງລັດຖະບານລາວ ແລະ ລັດຖະບານຣາຊະອານາຈັກລຸກຊຳບວກ ປະຈຳປີ 2016 ລາວ-ລຸກຊຳບວກ ໄດ້ຮ່ວມມືກັນນັບແຕ່ປີ 1996 ເປັນຕົ້ນມາ ເຊິ່ງໃຫ້ການຊ່ວຍເຫຼືອປີລະ 2 ລ້ານເອີໂຣ ມາຮອດປັດຈຸບັນ ການຮ່ວມມືໄດ້ມີການຂະຫຍາຍຕົວ ໂດຍສະເພາະແມ່ນແຜນຍຸດທະສາດການຮ່ວມມືທັງສອງຝ່າຍໄລຍະຍາວ (2016-2020) ໃນມູນຄ່າຫຼາຍກວ່າ 60 ລ້ານເອີໂຣ ເປັນເປົ້າໝາຍລວມເພື່ອລຶບລ້າງຄວາມທຸກຍາກຢູ່ ສປປ ລາວ ເຊິ່ງເປົ້າໝາຍດັ່ງກ່າວ ແມ່ນສຸມໃສ່ການພັດທະນາທ້ອງຖິ່ນຊົນນະບົດ ວຽກງານສາທາລະນະສຸກ ອາຊີວະສຶກສາ ການພັດທະນາທັກສະການທ່ອງທ່ຽວ ປົກຄອງ ກົດໝາຍ ແລະ ການຮ່ວມມືຫຼາຍຝ່າຍ ໂດຍໃຫ້ການຊ່ວຍເຫຼືອຜ່ານອົງການສະຫະປະຊາຊາດ ອົງການ NGOs ແລະ ການຊ່ວຍເຫຼືອດ້ານມະນຸດສະທຳ.
ວັນທີ 10 ມັງກອນ 2017 ທີ່ກະຊວງແຜນການ ແລະ ການລົງທຶນ (ຜທ) ກົມຮ່ວມມືສາກົນ ກະຊວງ ຜທ ຈັດກອງປະຊຸມຄະນະກຳມາທິການຮ່ວມມື ລະຫວ່າງລັດຖະບານລາວ ແລະ ລັດຖະບານຣາຊະອານາຈັກລຸກຊຳບວກ ໂດຍເປັນປະທານຮ່ວມຂອງທ່ານ ກິແກ້ວ ຈັນທະບູຣີ ຮອງລັດຖະມົນຕີກະຊວງແຜນການ ແລະ ການລົງທຶນ ແລະ ທ່ານນາງ Martine Schommer ຫົວໜ້າກົມຮ່ວມມືເພື່ອການພັດທະນາ ກະຊວງການຕ່າງປະເທດລຸກຊຳບວກ ມີບັນດາຜູ້ຕາງໜ້າອົງການກ່ຽວຂ້ອງເຂົ້າຮ່ວມ.